| **Benjamin Rich** |
| --- |
| Gimė | 1974 m. liepos 1 d. (49 metai)Braitonas, Anglija, Jungtinė Karalystė |
| Tautybė | anglas |
|  |
| Veikla | keliautojas, „YouTube" turinio kūrėjas |
| Sritis | kelionių vaizdo įrašai |
|  |
| Žinomas (-a) už | dėl „YouTube" kanalo *Bald and Bankrupt*  |

**Bendžaminas Ričas** (*Benjamin Rich*), geriau žinomas kaip ***Bald and Bankrupt*** (iš angl. 'praplikęs ir bankrutavęs') arba ***ponas Boldas*** (angl. *Mr. Bald*; g. 1974 m. liepos 1 d.) – Jungtinės Karalystės keliautojas, „YouTube" turinio kūrėjas. Pagarsėjęs dėl savo populiaraus (~4 mln. sekėjų) „YouTube" kanalo *Bald and Bankrupt*, kuriame pristato savo keliones.

Biografija
----------

Savo paties pasakojimu, Bendžaminas Ričas keliauti pradėjęs Indijoje motociklu. Išvykęs ten kelių savaičių kelionei, išbuvo keletą metų, turėjo savo viešbutį. Vėliau grįžo į Angliją. Ten jo verslui bankrutavus, B. Ričas ėmėsi filmuoti savo keliones (aktyvus „YouTube" nuo 2018 m.). Pirmosios jo pristatytos kelionės buvo po Indiją, tačiau jo „YouTube" kanalas didžiausio populiarumo susilaukė po epizodų iš Rytų Europos.

Be gimtosios anglų kalbos, moka rusų, ispanų ir hindi kalbas.

Kelionės
--------

Bendžaminas Ričas savo pagrindiniame kanale *Bald and Bankrupt* bei dukteriniame kanale *Daily Bald* pristatė savo kelionių iš įvairių pasaulio vietų įrašus. Jis gausiai keliavo po Indiją ir Rusiją, taip pat pat vaizduojami reportažai iš Baltarusijos, Ukrainos, Moldavijos, Padniestrės, Gruzijos, Armėnijos, Azerbaidžano, Lietuvos, Estijos, Čekijos, Jungtinės Karalystės, Vengrijos, Rumunijos, Albanijos, Kazachstano, Kirgizijos, Uzbekijos, Afganistano, Sirijos, Bangladešo, MIanmaro, Vietnamo, Japonijos, Mongolijos, Mauritanijos, Etiopijos, Meksikos, Kubos, Peru, Bolivijos, Venesuelos, Brazilijos, Kolumbijos, Panamos.

Jo „YouTube" įrašai vertinami dėl paprasto pateikimo (be muzikinių takelių, skambių įžangų), gyvo bendravimo su vietiniais gyventojais, turistinių vietų vengimo, rizikingų epizodų. Kelionėse po buvusias TSRS, Rytų bloko šalis ieško tarybinių laikų palikimo. Dažnai keliauja su įvairiais bendrakeleiviais (*Harold Baldr, Alynčik, JohnnyFM, Backpacker Ben* ir kt.).

Bendžaminas Ričas nevengia keliauti po pavojingas, lankyti nepatartinas vietas – talibų valdomą Afganistaną, karo nuniokotą Siriją, Černobylio zoną, apleistas karines bazes, atokias Rusijos vietas (įskaitant Čečėniją, Dagestaną, Ingušiją), pavojingus Lotynų Amerikos miestus (Karakasą, Bogotą, Petarę, El Altą), izoliuotus Bolivijos indėnų kaimus, čigonų kvartalą Luniką IX, migrantų kelią per Darjeno sritį. Lietuvoje lankėsi pas buvusį Vilniaus brigados smogiką „Giboną".

Keliautojas buvo patekęs į įvairius incidentus. Važiuodamas traukiniu į Čečėniją nepadoriai atsiliepė apie bendrakeleivę čečėnę, už tai buvo priverstas viešai atsiprašyti. 2022 m. su bendrakeleive baltaruse Alina Celiupa, B. Ričas slapta pateko į Baikonūro bazę Kazachstane ir filmavo „Buran" erdvėlaivius. Ten buvo sulaikytas, ir, kaip spėjama, gavo iki 5000 rublių baudą. 2022 m. rugsėjį keliaudamas po Rusijos Tolimuosius Rytus, B. Ričas buvo sulaikytas ir įkalintas už Vladimiro Putino kritiką ir išreikštą paramą Ukrainai. Vėliau paleistas, bet jam uždrausta lankytis Rusijoje.

Bibliografija
-------------

* „Deganti riba: kelionės po radiacija spinduliuojančią Baltarusiją" ( *The burning edge: travels through irradiated Belarus*, 2018 m. kaip Arthur Chichester)

Šaltiniai
---------

1. 1 2 3  „British YouTube star „Bald and Bankrupt" arrested in Kazakhstan". *BNO News*.
2. 1 2 3 4  Adam Cailler, Thomas Fox. „Brighton YouTuber 'kicked out and banned from Russia' after being 'arrested'", 2022, *Sussex Live*
3. ↑  Любава Зайцева. Британец снимает свое путешествие по всему СНГ. Такой России вы еще не видели, *daily.afisha.ru*
4. ↑   Rayamajhee, Veeshan. Spotlight on Economics: Economics lessons from Bald and Bankrupt. *Jamestown Sun.*
5. ↑  Afghanistan With Bald and Bankrupt!, *andysworldjourneys.com*
6. ↑  How Western travel bloggers project a sanitized reality of Syria’s war, *Arab News*
7. ↑  „'DangerTubers' Are the World’s New Amateur Explorers". VICE.
8. ↑  "Toto je Slovensko? „ Pozrite sa, ako známy britský youtuber predstavil svetu košický Luník IX". *style.hnonline.sk*
9. ↑  I Crossed The World’s Deadliest Jungle: Darien Gap, IMDB.
10. ↑  Lietuvoje – „Youtube" žvaigždė „Bald and bankrupt": užsuko ir pas buvusį „Vilniaus brigados" smogiką Giboną į svečius, *delfi.lt*
11. ↑  „Chechnya: practice of public apologies spread to foreign tourists". *Caucasian Knot*.
12. ↑  „Why was Bald and Bankrupt 'kicked out of Russia'?". *Indy100*

Nuorodos
--------

* Bald and Bankrupt „YouTube" kanalas